ניו יורק היא העיר המהירה בעולם. לא משנה כמה תנסו, לא תצליחו למצות את כל מה שמתרחש בה. הבעיה מחריפה אם אתם נמצאים בניו יורק רק לזמן קצוב ומבקשים לסמן וי על כמה שיותר חוויות תרבותיות. אז איך תדעו במי לבחור? בשביל זה אנחנו פה.
אטרקציות: אמפייר סטייט או פסל החירות?
מצד אחד: גורד השחקים המפורסם בעולם שנמצא בשדרה החמישית בניו יורק ורחוב 34. הוא נבנה בשנות ה-30 של המאה ה-20, ואם מצרפים לספירה את התורן שלו הוא מתנשא לגובה של 436 מטר. חוץ מזה הוא נחשב לאחד מהסימבולים הכי בולטים של העיר, ע"ע כל סרט שצולם פה אי פעם. הבניין מאפשר תצפית מרהיבה ופוטוגנית על העיר ועלייה (במעלית, להירגע) לקומה ה-86 תעלה לכם 27 דולר. מי שרוצה לגעת בשמיים מוזמן לשלם בין 50 דולר כדי להגיע לקומה ה-102.
מצד שני: גם פסל החירות הוא סימבול דומיננטי בקולנוע האמריקאי. הוא נמצא באי החירות בנמל ניו יורק וניתן במתנה מהצרפתים ב-1886. הוא נחשב היום לאתר מורשת עולמית של אונסק"ו. יחד עם הבסיס הוא מתנשא לגובה של 93 מ' ובתוכו ישנו מוזיאון המתאר את תהליך הבנייה של הפסל.
מה עושים: פסל החירות מאפשר תצפית מרהיבה על קו הרקיע של מנהטן, האמפייר מאפשר לך לעשות את זה בזמן שאתה פיזית במנהטן. אנחנו מעדיפים להישאר על היבשה.
רוצים ללון ממש במרכז העיר? מלון Hotel Indigo New York City Chelsea ממוקם לא רחוק מהמדיסון סקוור גארדן ומציע חדרים מסודרים ונקיים, בר מעולה ואינטרנט אלחוטי חינם. מדובר בתמורה טובה מאוד עבור כסף ומיקום, ובהחלט מציאה בשוק המלונות בניו יורק.
שופינג: רחוב 34 או השדרה החמישית (5th Avenue)?
מצד אחד: באזור אחד ובהיכלי ענק, מסודרים כל חלומות הפאשניסטית הממוצעת החיה מחוץ לגבולות ארצות הברית: ויקטוריה סיקרט, גאפ, בננה ריפבליק, אולד נייבי, H&M, Forever 21 ואפילו מייסיס משגיחה מעל. הכל במחירים סבירים ומטה ולרוב ניתן למצוא סחורה שלא היו מביאים לסניפים בארץ. בניו יורק סייל הוא סייל, ולכן כדאי לבדוק את אזורי המבצעים (רמז: היכן שצפוף במיוחד) שמציעים פריטים שווים בהנחות ענק. אמנם צפוף והתורים לקופות הם מהארוכים שתתקלו בהם, אבל היי, קניתם ג'ינס שווה ב-20 דולר, אין לכם זכות להתלונן.
» 34th Street - תחתית: קווים R, Q ו - N לתחנת 34St - Herald Sq יובילו אתכם ללב הרחוב ההומה.
מצד שני: מרכז הקניות היוקרתי ביותר בניו יורק ששוכן בסמיכות לאתרים כמו מרכז רוקפלר, הספריה הציבורית של ניו יורק, הסנטרל פארק ושלל מוזיאונים. בין החנויות שמשלמות שם ארנונה ניתן לזהות את טיפני'ס, סיקס פיפ'ת אווניו, ברגדורף את גודמן, קארטייה, לואי ויטון, שאנל ופראדה. הלייבלים אמיתיים וברוב החנויות ישנו דורמן מגוהץ שיפתח עבורכם את הדלת ויעזור לכם להעמיס את השקיות על הלימוזינה.
» 5th Avenue - תחתית: קו S לתחנת Grand Central - 42 St ואז לעלות לאורך השדרה כל הדרך עד לסנטרל פארק.
מה עושים: מדובר בהתלבטות האולטימטיבית: נעל אחת מושלמת של שאנל או עשרים זוגות מ-H&M? בשורה התחתונה, כולנו מעדיפים כמות על פני איכות. ולכן - רחוב 34, הנה אנחנו באים.
במידה ואתם רוצים לישון סמוך בפיפת' אווניו, כדאי שתתארגנו מראש על מספיק מזומנים. אם הגעתם לעיר לשזוף את העיניים בחנויות יוקרה אבל להשאיר את הארנק בכיס, לינה באזור הדרומי של סנטרל פארק, קרוב לרוקפלור סנטר, מספיקה בהחלט. מלון ארבעה כוכבים, Club Quarters, נמצא מספר דקות הליכה מכיכר רוקפלור וכולל מרפסת גדולה, אינטרנט אל חוטי ושירות מצוין, הכל במחיר משתלם יחסית למיקום.
מוזיאונים: המומה (Moma) או מוזיאון המטרופולין (The Met)?
מצד אחד: אם קוליות הייתה מוזיאון, היא בוודאי הייתה המומה. המוזיאון לאמנות מודרנית מקפיד להציג לקהל מבקריו את התערוכות הכי נחשקות בעולם בתחומי האמנות, אופנה, עיצוב, ציור, פיסול וצילום. המוזיאון מקדיש את עצמו לתיעוד המאה ה-20 ומעלה, ומגיש תמהיל מנצח של רב-תרבותיות פופולרית עם מעטה אקדמי כנדרש. רוצו לראות את המחווה לאנדי וורהול.
מצד שני: המט הוא מוזיאון כמו שמוזיאון צריך להיות, והוא מבצע את העבודה הזו בצורה המדויקת והמרהיבה ביותר שאפשר. בשטח עצום שמחולק ליבשות (אפריקה, אירופה, אסיה ואף אגף נפרד לאוקיינוסים) ולתקופות (העת העתיקה, הקלאסית והמודרנית). במוזיאון אוסף כלי נשק מרשים, יצירות אמנות אסייתיות עתיקות ואוסף ויטרז'ים ענקי. כמו כן יש במקום תערוכות מתחלפות בנושא אמנות איסלמית, תצלומים ואמנות מודרנית.
מה עושים: כאן הבחירה קשה. מצד אחד הילד הכי מגניב בכיתה, מצד שני האופציה לראות מומיה אמיתית חנוטה. נלך ה"מט", רק בגלל הגודל.
מסעדות טרנדיות: מומופוקו או שייק שאק?
מצד אחד: מסעדת אסייאתית מבית השף דיוויד צ'אנג, שגדלה והתפתחה למערך מפלצתי של מסעדות יוקרה, נודל ברים, וקונדיטוריות. בין המסעדות הראשונות ששטפו את העולם בגל אוכל הרחוב האסייאתי שהגיע לפני כמה שנים גם לתל אביב. כל העיר עדיין מדברת על המקום וכל מי שמכבד את עצמו חייב לטעום את לחמניות החזיר ומרק הראמן המפנק. תזכרו רק להגיע מוקדם, ולא רעבים מדי: המקום ככלל לא מקבל הזמנות, וכמעט בלתי אפשרי למצוא אותו בלי תור מכובד.
מצד שני: תשכחו ממקדונלד'ס – בניו יורק גם הפאסט פוד הוא בוטיק. מה שהחל לפני כעשור בעגלת נקניקיות קטנה במדיסון סקוור פארק הפך לרשת מסעדות מזון מהיר ענקית עם סניפים בכל ארה"ב ובעולם, שמגישה המבורגרים מעולים, נקניקיות ומילקשייקים עשירים. הבשר שלהם הוא 100 אחוז אורגני, ללא הורמונים ואנטיביוטיקה, ההמבורגר הצמחוני שלהם הוא למעשה פטריית פורטובלו טעימה ועסיסית, והלחמניות הרכות שלהם טעימות במיוחד.
מה עושים: אי אפשר לחזור מניו יורק ולא לספר שאכלתם במקומות הכי מדוברים בעיר. במקרה הזה אנחנו ממליצים על המומפוקו - כי אוכל אסייאתי כזה לא אכלתם בחיים.
אי אפשר לעשות חופשה בניו יורק מבלי לבקר בסוהו, ואם אפשר לישון במלון מפנק ולא יקר - אפילו יותר טוב. Hampton Inn Manhattan-SoHo מציע נופים עירוניים, טראסה וארוחת בוקר טובה. המחיר הוגן, המיקום מצוין והחוויה האורבניות הניו יורקית שווה את הכל.
מחזות זמר: "בוק אופ מורמון" או "קינקי בוטס"?
מצד אחד: סביר להניח שאתם כבר יודעים שבוק אוף מורמון נהדר, ושזה המחזמר הכי טוב בשנים האחרונות, ושהוא גם מצחיק וגם מוצלח ביותר מבחינה מוזיקלית. אבל אין מה לעשות – היצירה האחרונה מבית טריי פארקר ומאט סטון, המוחות מאחורי סאות' פארק, היא עדיין השליטה הבלתי מעורערת של מידטאון. להשיג כרטיסים במחיר סביר זו לא משימה פשוטה –בחודשים הקרובים אין כרטיסים בפחות מ-170$. מצד שני, אם עוד לא ראיתם את זה, יכול להיות שזה שווה את המאמץ.
מצד שני: את המוזיקה לקינקי בוטס - המיוזיקל המצליח - כתבה סינדי לאופר, כך שפופ משובח כבר מובטח. ההצגה מספרת על בעל מפעל משפחתי כושל לנעליים, שחובר לדראג קווין זוהרת למען הצלת העסק. קינקי בוטס גרף 13 פרסי טוני בשנה שעברה, ולא מראה סימנים של עייפות בקופות או בביקורות. מי שאוהב את מחזות הזמר שלו חצופים ונועזים אבל עדיין לא מורכבים או כבדים מדי, חייב להכניס אותו לרשימה.
מה עושים: המחזמר הכי מדובר בעולם או סינדי לאופר בכבודה ובעצמה? כולם מדברים על התחכום והשנינות - אתם לא באמת יכולים להרשות לעצמכם לפספס משהו מבית היוצר של סאות'פארק, לא?
לישון בטיים סקוור זו חוויה בלתי נשכחת בניו יורק, אבל גם יקרה למדי. לחובבי מחזות הזמר ואורות הניאון מומלץ לישון במרחק הליכה מהכיכר המפורסמת. המלון Courtyard New York נמצא במיקום מעולה, סמוך לאמפייר סטייט בילדינג ולטיים סקוור. מדובר במלון שלושה כוכבים שמציע למבקרים גם חדרים משפחתיים, בר ומסעדה במחירים שפויים יחסית.